Спорт щIэблэщIэм и Iуэхур дэкIын папщIэ
Къэбэрдей-Балъкъэрым СпортымкIэ и министерствэм Бахъсэн районым и администрацэм зэIущIэ щригъэкIуэкIащ. Абы хэтащ республикэм и щIыналъэхэмрэ къалэхэм я спорт комитетхэм я унафэщIхэмрэ, спорт школхэм я директорхэмрэ гъэсакIуэхэмрэ.
ЗэIущIэр къызэIуихащ икIи къызэхуэсахэм лэжьыгъэ купщIафIэ кърахьэлIэну ехъуэхъуащ районым и Iэтащхьэм и къуэдзэ Iэхъуэбэч Анзор.
«Урысей Федерацэм и командэ къыхэхахэм спорт резервхэр яхуэгъэхьэзырынымкIэ мардэхэр егъэбыдылIэным теухуауэ» Урысейм СпортымкIэ и министерствэм къищта унафэр Iэмал имыIэу гъэзэщIэн зэрыхуейм зэIущIэм кърихьэлIахэм яхутепсэлъыхьащ Къэбэрдей-Балъкъэрым спортымкIэ и министрым и къуэдзэ Хэжь Заур. Абы къыхигъэщащ иджырей дэфтэрым къэралым и спорт командэ къыхэхахэм хагъэхьэнухэр зыгъэхьэзыр физкультурэ-спорт IуэхущIапIэхэм я лэжьыгъэр иубзыхун хуейуэ зэрыщытыр.
Абы папщIэ къагъэув мардэхэм нэхъ зэпкърыхауэ тепсэлъыхьащ министерствэм и IэщIагъэлI-эксперт нэхъыщхьэ Мигуновэ Наталье.
«Мардэхэм къыщыгъэлъэгъуащ лэжьыгъэр зэрекIуэкIыпхъэ щIыкIэр, нэхъ тегъэщIапIэ хуэныкъуэ унэтIыныгъэхэр 1 методикэкIэ къызэгъэпэща зэрыхъун хуейр, IуэхущIапIэхэр къызэрапщытэжыну Iэмалхэр», — жиIащ Мигуновэм.
Муниципальнэ унафэщIхэм я лIыкIуэхэмрэ спорт IуэхущIапIэхэмрэ къыхагъэщащ Iэмал имыIэу лэжьыгъэр зэрекIуэкIыпхъэ планыр гъэхьэзырын зэрыхуейр.
КЪЭХЪУН Бэч.
